Tapa Vallavalitsus
Pikk 15
45106 Tapa
vallavalitsus@tapa.ee	

08.07.2024 nr 2-14/24/3095-1	

Ujulaga spordi- ja vabaajakeskuse rajamine Tapa linna

Austatud härra vallavanem

Tänan Tapa valda pingutuste eest piirkonna vabaaja- ja sportimisvõimaluste arendamisel. Tapa on riigikaitse jaoks oluline linn ja seal asuv Kaitseväe 1. jalaväebrigaadi linnak on meie suurim sõjaväelinnak, kus asub ka märkimisväärne osa Eestis paiknevatest liitlasvägedest. Tapa linna ja piirkonna pakutavad võimalused töövälise aja sisustamiseks nii kaitseväelastele kui liitlasvägedele määravad ära, kui suur on nende panus piirkonna arengusse ja majandusse maksujõuliste klientidena.

Soovime jätkuvalt igakülgselt toetada Tapa valla püüdlusi Tapa linna uue spordi- ja vabaajakeskuse rajamiseks ning kinnitame valmidust korduvalt luhtunud riigihanke läbiviimist veel kord toetada. Arvestades, et meie eelmisest kinnitusest oma rahalise toetuse tagamiseks on möödunud neli aastat, kinnitame, et oleme valmis oma osalust proportsionaalselt suurendama. 

Käesoleva kirjaga kinnitame oma siirast toetust uue spordi- ja vabaajakeskuse rajamiseks, siiski ei saa seda käsitleda juriidiliselt siduva rahalise kohustusena. Rahalise kohustuse võtmiseks teenuse ostmisel tuleb teha Kaitseministeeriumi valitsemisalas vajalikud eelarvelised otsused ning muudatused ka riigieelarves. Riigi Kaitseinvesteeringute Keskus algatab omalt poolt vastavad tegevused, kuid Tapa vald peaks arvestama, et rahalised kohustused pakkuja ees saab võtta alles vastavate muudatuste jõustumisest.

Lugupidamisega

(allkirjastatud digitaalselt)

Magnus-Valdemar Saar
peadirektor